Period: Old Babylonian
Genre: Literary
Transliteration:
<SURFACE>
dumu an-na an gal ki gal-ta šag₄ kug-ga-ni im-mi-in-pad₃-de₃
nam-nin kalam-ma-kam bi₂-in-tum₂-en
{d}ba-u₂ dumu an-na an gal ki gal-ta
šag₄ kug-ga-ni im-mi-in-pad₃-de₃
nam-nin kalam-ma-kam bi₂-in-tum₂-en
{d}en-lil₂-le e₂-kur za-gin₃-ta
ki-sikil ama {d}ba-u₂ igi zid mu-un-ši-in-bar
en {d}nin-ŋir₂-su gal-bi mu-un-na-an-du₇
kur gal {d}en-lil₂-le e₂-kur za-gin₃-ta
ki-sikil ama {d}ba-u₂ igi zid mu-un-ši-in-bar
en {d}nin-ŋir₂-su-ra gal-bi mu-na-ab-du₇
e₂-tar-sir₂-sir₂ an-ne₂ ŋar-ra-za
nam kur-kur-ra ša-mu-ni-ib₂-tar-re
nin-ŋu₁₀ ŋiš i₃-in-bar di-bi-še₃ i₃-kud-de₃
{d}ba-u₂ e₂-tar-sir₂-sir₂ an-ne₂ ŋar-ra-za
nam kur-kur-ra ša-mu-ni-ib₂-tar-re
{d}ba-u₂ ŋiš i₃-in-bar di-bi-še₃ i₃-kud-de₃
{d}lamma <unk> kisal iri-kug-ga-za
saŋ gig₂-ge-zu si ša-ra-ab-sa₂-e
{d}ba-u₂ {d}lamma <unk> kisal iri-kug-ga-za
saŋ gig₂-ge-zu si ša-ra-ab-sa₂-e
nin-ŋu₁₀ dug₄-ga-zu ki-bi-še₃ ši-ib₂-ŋar
{d}ba-u₂ dug₄-ga-zu ki-bi-še₃ ši-ib₂-ŋar
...lagaš{ki}a ki-tuš kug me sikil-la-za
lugal-še₃ hul₂-la hu-mu-un-ši-ni-ib-ŋal₂
nin-ŋu₁₀ lugal-še₃ šu-mu-un-ši-ŋal₂
...ki lagaš{ki} ki-tuš kug me sikil-la-za
lugal-še₃ hul₂-la ša-mu-un-ši-ni-ib₂-ŋal₂
{d}ba-u₂ lum-ma šu-mu-un-ši-ib₂-ŋal₂
inim kug-zu giri₁₇ šu ša-ra-ab-ŋal₂
sa-gid₂-da-am₃
nin si-a-ni e-du₇ {d}ba-u₂ niŋ₂-zu lu₂ nu-zu
dumu an-na an...la-ta teš₂ mu-ŋal₂-da mah-di
ŋiš-gi₄-ŋal₂-bi-im
nin-ŋu₁₀ dug₄-ga-zu zid-da
inim mah-zu niŋ₂ nu-silig-ge-de₃
{d}ba-u₂ dug₄-ga-zu zid-da
inim mah-zu niŋ₂ nu-silig-ge-de₃
inim kug-zu diŋir-ra ša-mu-un-na-ŋal₂
lugal-ra ud-de₃-eš-e mu-un-e₃
{d}ba-u₂ inim kug-zu diŋir-ra ša-mu-un-na-ŋal₂
lugal lum-ma-ra ud-de₃-eš-e mu-un-e₃
saŋ-ki-za ki hul₂-hul₂-la-bi
lugal-ra ud-de₃-eš-e mu-un-e₃
{d}ba-u₂ saŋ-ki-za ki hul₂-hul₂-la-bi
lugal lum-ma-ra ud-de₃-eš-e mu-un-e₃
inim-zu ki dug₃-ga sa₂-a-bi
lugal-ra ud-de₃-eš-e mu-un-e₃
{d}ba-u₂ inim-zu ki dug₃-ga sa₂-a-bi
lugal lum-ma-ra ud-de₃-eš-e mu-un-e₃
lum-ma lugal an-ne₂ sahar-ra
mu mah mu-na-an-šum₂ inim zid mu-na-an-dug₄
{d}ba-u₂ lum-ma lugal an-ne₂ sahar-ra
mu mah mu-na-an-šum₂ inim zid mu-na-an-dug₄
nin iri-ni ki aŋ₂-e ni₂-te-ni pa bi₂-in-e₃
{d}ba-u₂ nin iri-ni ki aŋ₂-e ni₂-te-ni pa bi₂-in-e₃
lugal-ra ki kug-ga-še₃ mi₂ zid mu-ni-in-dug₄
a-da-ab {d}ba-u₂-kam

Cuneiform:
<SURFACE>
𒌉𒀭𒈾𒀭𒃲𒆠𒃲𒋫𒊮𒆬𒂵𒉌𒅎𒈪𒅔𒅆𒊒𒉈
𒉆𒎏𒌧𒈠𒄰𒉈𒅔𒁺𒂗
𒀭𒁀𒌑𒌉𒀭𒈾𒀭𒃲𒆠𒃲𒋫
𒊮𒆬𒂵𒉌𒅎𒈪𒅔𒅆𒊒𒉈
𒉆𒎏𒌧𒈠𒄰𒉈𒅔𒁺𒂗
𒀭𒂗𒆤𒇷𒂍𒆳𒍝𒆳𒋫
𒆠𒂖𒂼𒀭𒁀𒌑𒅆𒍣𒈬𒌧𒅆𒅔𒁇
𒂗𒀭𒎏𒄈𒋢𒃲𒁉𒈬𒌧𒈾𒀭𒌌
𒆳𒃲𒀭𒂗𒆤𒇷𒂍𒆳𒍝𒆳𒋫
𒆠𒂖𒂼𒀭𒁀𒌑𒅆𒍣𒈬𒌧𒅆𒅔𒁇
𒂗𒀭𒎏𒄈𒋢𒊏𒃲𒁉𒈬𒈾𒀊𒌌
𒂍𒋻𒁍𒁍𒀭𒉌𒃻𒊏𒍝
𒉆𒆳𒆳𒊏𒊭𒈬𒉌𒌈𒋻𒊑
𒎏𒈬𒄑𒉌𒅔𒁇𒁲𒁉𒂠𒉌𒋻𒉈
𒀭𒁀𒌑𒂍𒋻𒁍𒁍𒀭𒉌𒃻𒊏𒍝
𒉆𒆳𒆳𒊏𒊭𒈬𒉌𒌈𒋻𒊑
𒀭𒁀𒌑𒄑𒉌𒅔𒁇𒁲𒁉𒂠𒉌𒋻𒉈
𒀭𒆗<unk>𒆦𒌷𒆬𒂵𒍝
𒊕𒈪𒄀𒍪𒋛𒊭𒊏𒀊𒁲𒂊
𒀭𒁀𒌑𒀭𒆗<unk>𒆦𒌷𒆬𒂵𒍝
𒊕𒈪𒄀𒍪𒋛𒊭𒊏𒀊𒁲𒂊
𒎏𒈬𒅗𒂵𒍪𒆠𒁉𒂠𒅆𒌈𒃻
𒀭𒁀𒌑𒅗𒂵𒍪𒆠𒁉𒂠𒅆𒌈𒃻
...𒉢𒁓𒆷𒆠𒀀𒆠𒆪𒆬𒈨𒂖𒆷𒍝
𒈗𒂠𒄾𒆷𒄷𒈬𒌧𒅆𒉌𒅁𒅅
𒎏𒈬𒈗𒂠𒋗𒈬𒌧𒅆𒅅
...𒆠𒉢𒁓𒆷𒆠𒆠𒆪𒆬𒈨𒂖𒆷𒍝
𒈗𒂠𒄾𒆷𒊭𒈬𒌧𒅆𒉌𒌈𒅅
𒀭𒁀𒌑𒈝𒈠𒋗𒈬𒌧𒅆𒌈𒅅
𒅗𒆬𒍪𒅗𒋗𒊭𒊏𒀊𒅅
𒊓𒁍𒁕𒀀𒀭
𒎏𒋛𒀀𒉌𒂊𒌌𒀭𒁀𒌑𒃻𒍪𒇽𒉡𒍪
𒌉𒀭𒈾𒀭...𒆷𒋫𒌨𒈬𒅅𒁕𒈤𒁲
𒄑𒄄𒅅𒁉𒅎
𒎏𒈬𒅗𒂵𒍪𒍣𒁕
𒅗𒈤𒍪𒃻𒉡𒍂𒄀𒉈
𒀭𒁀𒌑𒅗𒂵𒍪𒍣𒁕
𒅗𒈤𒍪𒃻𒉡𒍂𒄀𒉈
𒅗𒆬𒍪𒀭𒊏𒊭𒈬𒌧𒈾𒅅
𒈗𒊏𒌓𒉈𒌍𒂊𒈬𒌧𒌓𒁺
𒀭𒁀𒌑𒅗𒆬𒍪𒀭𒊏𒊭𒈬𒌧𒈾𒅅
𒈗𒈝𒈠𒊏𒌓𒉈𒌍𒂊𒈬𒌧𒌓𒁺
𒊕𒆠𒍝𒆠𒄾𒄾𒆷𒁉
𒈗𒊏𒌓𒉈𒌍𒂊𒈬𒌧𒌓𒁺
𒀭𒁀𒌑𒊕𒆠𒍝𒆠𒄾𒄾𒆷𒁉
𒈗𒈝𒈠𒊏𒌓𒉈𒌍𒂊𒈬𒌧𒌓𒁺
𒅗𒍪𒆠𒄭𒂵𒁲𒀀𒁉
𒈗𒊏𒌓𒉈𒌍𒂊𒈬𒌧𒌓𒁺
𒀭𒁀𒌑𒅗𒍪𒆠𒄭𒂵𒁲𒀀𒁉
𒈗𒈝𒈠𒊏𒌓𒉈𒌍𒂊𒈬𒌧𒌓𒁺
𒈝𒈠𒈗𒀭𒉌𒅖𒊏
𒈬𒈤𒈬𒈾𒀭𒋧𒅗𒍣𒈬𒈾𒀭𒅗
𒀭𒁀𒌑𒈝𒈠𒈗𒀭𒉌𒅖𒊏
𒈬𒈤𒈬𒈾𒀭𒋧𒅗𒍣𒈬𒈾𒀭𒅗
𒎏𒌷𒉌𒆠𒉘𒂊𒉎𒋼𒉌𒉺𒉈𒅔𒌓𒁺
𒀭𒁀𒌑𒎏𒌷𒉌𒆠𒉘𒂊𒉎𒋼𒉌𒉺𒉈𒅔𒌓𒁺
𒈗𒊏𒆠𒆬𒂵𒂠𒊩𒍣𒈬𒉌𒅔𒅗
𒀀𒁕𒀊𒀭𒁀𒌑𒄰